Друштво за експлоатацију српских железница се уговором обавезало да изгради и једну железничку радионицу за сервис вагона и локомотива која је завршена 1885., по изградњи пруге до Ниша. Радионица је 1890. имала 20 машина и своју ливницу. У радионици је радило око 100 радника, занатлија, већином Француза. Оправка једне локомотиве је трајала и до два месеца. Године 1907. рок за поправку локомотиве је сведен на месец дана. Месечно су оспособљавали и 60-70 вагона. Године 1911. радионица је имала већ 180 радника и месечни сервис 120 вагона и по две локомотиве. Године 1914. добили су нову ливницу. За време Балкансог рата 1912-1914 радионица је служила у војне сврхе. Године 1918. непријатељ је однео сав алат. Наследник те радионице је данас Машинска индустрија Ниш.